CELEX: E2020C0030
Language: sk
Date: 2020-04-01 00:00:00
Title: Rozhodnutie Dozorného úradu EZVO č. 30/20/COL z 1. apríla 2020, ktorým sa sto šiestykrát menia procesnoprávne a hmotnoprávne pravidlá v oblasti štátnej pomoci nahradením prílohy k usmerneniam týkajúcim sa krátkodobého poistenia vývozných úverov [2020/982]

9.7.2020   
               
               
                  SK
               
               
                  Úradný vestník Európskej únie
               
               
                  L 220/8
               
            
         ROZHODNUTIE DOZORNÉHO ÚRADU EZVO č. 30/20/COL
         z 1. apríla 2020,
         ktorým sa sto šiestykrát menia procesnoprávne a hmotnoprávne pravidlá v oblasti štátnej pomoci nahradením prílohy k usmerneniam týkajúcim sa krátkodobého poistenia vývozných úverov [2020/982]
         Dozorný úrad EZVO,
         SO ZRETEĽOM na:
         Dohodu o Európskom hospodárskom priestore („Dohoda o EHP“), a najmä na jej články 61 až 63 a na jej protokol 26,
         Dohodu medzi štátmi EZVO o zriadení dozorného úradu a súdu („Dohoda o dozore a súde“), a najmä na jej článok 24 a článok 5 ods. 2 písm. b),
         KEĎŽE:
         Podľa článku 24 Dohody o dozore a súde Dozorný úrad EZVO uvedie do platnosti ustanovenia Dohody o EHP týkajúce sa štátnej pomoci.
         Podľa článku 5 ods. 2 písm. b) Dohody o dozore a súde Dozorný úrad EZVO vydáva oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo Dohoda o dozore a súde výslovne stanovuje alebo pokiaľ to Dozorný úrad EZVO považuje za nevyhnutné.
         Európska komisia („Komisia“) prijala 27. marca 2020 oznámenie, ktorým sa mení príloha k oznámeniu Komisie členským štátom o uplatňovaní článkov 107 a 108 Zmluvy o fungovaní Európskej únie na krátkodobé poistenie vývozných úverov („oznámenie“) (1).
         Komisia s cieľom pomôcť ekonomike EÚ v súvislosti so šírením ochorenia COVID-19 prijala dočasný rámec (2), ktorý členským štátom umožňuje stanoviť dodatočné podporné opatrenia a pritom v plnom rozsahu využiť flexibilitu súčasných pravidiel štátnej pomoci. Rámcom sa v oblasti krátkodobého poistenia vývozných úverov zaviedlo viac flexibility v súvislosti s potvrdením toho, že určité riziká sú z dôvodu nedostatku poistenia vývozných úverov podľa bodu 18 písm. d) oznámenia dočasne neobchodovateľné. Táto flexibilita nemusí stačiť na rýchle riešenie problémov, s ktorými podniky bojujú v súčasnosti a pravdepodobne aj budú bojovať v najbližšej budúcnosti. Namiesto toho sa vyžaduje rýchlejšia reakcia na zmiernenie všetkých negatívnych dôsledkov vyplývajúcich z náhleho stiahnutia súkromných poisťovateľov z trhu s krátkodobým poistením vývozných úverov. S ohľadom na výsledok verejnej konzultácie, ako aj na celkové prejavy narušenia ekonomiky Únie ako celku v dôsledku ochorenia COVID-19 sa Komisia domnieva, že vo všeobecnosti chýba dostatočná súkromná kapacita na krytie všetkých ekonomicky odôvodnených rizík pre vývoz do krajín, ktoré sa v súčasnosti zaraďujú medzi krajiny s obchodovateľným rizikom. Podľa aktuálne dostupných informácií o budúcom vývoji šírenia ochorenia COVID-19 môže zároveň dôjsť k tomu, že súkromní poisťovatelia svoju expozíciu v oblasti krátkodobého poistenia vývozných úverov opätovne zvýšia pred uplynutím jednoročného obdobia stanoveného v bode 36 oznámenia.
         Za týchto okolností sa Komisia rozhodla považovať všetky obchodné a politické riziká súvisiace s vývozom do krajín v zozname v prílohe k oznámeniu za dočasne neobchodovateľné do 31. decembra 2020, čo zodpovedá trvaniu dočasného rámca. Komisia v súlade s bodom 36 oznámenia tri mesiace pred koncom roka 2020 posúdi, či sa dočasná výnimka predĺži.
         Táto zmena oznámenia má význam aj pre Európsky hospodársky priestor.
         V rámci celého Európskeho hospodárskeho priestoru sa má v súlade s cieľom vytvorenia homogénneho Európskeho hospodárskeho priestoru, ktorý je stanovený v článku 1 Dohody o EHP, zabezpečiť jednotné uplatňovanie pravidiel EHP týkajúcich sa štátnej pomoci.
         Podľa bodu II pod nadpisom „VŠEOBECNÉ“ na s. 11 prílohy XV k Dohode o EHP má Dozorný úrad EZVO po konzultácii s Komisiou prijať akty, ktoré zodpovedajú aktom prijatým Európskou komisiou.
         PO KONZULTÁCII s Európskou komisiou,
         PO KONZULTÁCII so štátmi EZVO,
         PRIJAL TOTO ROZHODNUTIE:
         
            Článok 1
            Procesnoprávne a hmotnoprávne pravidlá v oblasti štátnej pomoci sa menia nahradením prílohy k usmerneniam týkajúcim sa krátkodobého poistenia vývozných úverov. Nová príloha je pripojená k tomuto rozhodnutiu a tvorí jeho neoddeliteľnú súčasť.
         
         
            Článok 2
            Iba anglické znenie tohto rozhodnutia je autentické.
         
         
            V Bruseli 1. apríla 2020
            
               
                  Za Dozorný úrad EZVO
               
               
                  S úctou
               
               Bente ANGELL-HANSEN
               
                  predsedníčka
               
               
                  zodpovedná členka kolégia
               
            
            
               Frank J. BÜCHEL
               
                  člen kolégia
               
            
            
               Högni KRISTJÁNSSON
               
                  člen kolégia
               
            
            
               Carsten ZATSCHLER
               
                  spolupodpisujúci ako riaditeľ
               
               
                  pre právne a výkonné záležitosti
               
            
         
         
            (1)  Zatiaľ neuverejnené.
         
            (2)  Oznámenie Komisie – Dočasný rámec pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 z 19. marca 2020 (Ú. v. EÚ C 91I, 20.3.2020, s. 1).
      
      
         
            
               Príloha (1)
            
            
               Zoznam krajín s obchodovateľným rizikom
            
            Dozorný úrad považuje všetky obchodné a politické riziká spojené s vývozom do ďalej uvedených krajín za dočasne neobchodovateľné do 31. decembra 2020.
            Belgicko
            Bulharsko
            Česko
            Dánsko
            Nemecko
            Estónsko
            Írsko
            Grécko
            Španielsko
            Francúzsko
            Chorvátsko
            Taliansko
            Cyprus
            Lotyšsko
            Lichtenštajnsko
            Litva
            Luxembursko
            Maďarsko
            Malta
            Holandsko
            Rakúsko
            Poľsko
            Portugalsko
            Rumunsko
            Slovinsko
            Slovensko
            Fínsko
            Švédsko
            Spojené kráľovstvo
            Austrália
            Kanada
            Island
            Japonsko
            Nový Zéland
            Nórsko
            Švajčiarsko
            Spojené štáty americké
            
               (1)  Nahradená rozhodnutím č. 30/20/COL.